Hoe om 'n liefde vir lees te skep by jou kind – Schink
Hoe om 'n liefde vir…
HOE OM 'N BELANGSTELLING IN, EN 'N LIEFDE VIR LEES TE KWEEK BY JOU KIND
Mamma's, julle wonder seker baie kere hoe jy jou kind sover gaan kry om belang te stel in lees, en 'n liefde te ontwikkel vir lees en vir boeke, veral in 'n era waar tegnologie se "online dit" en "online dat" die norm is. Wel, hier is 'n paar idees wat jou jongspan aan die gang kan kry :
Begin sommer deur vir hulle te wys hoe dit gedoen word, deur self te lees. Belê dus ook in goeie boeke vir jouself en vir jou huis. Ek onthou my seun, Martin, het ure spandeer om boeke deur te blaai toe hy klein was, wat ek by die biblioteek uitgeneem of gekoop het, byvoorbeeld diere, natuur, ens. Daar was ook 'n ou stel ensiklopedias (wat mos lekker dik boeke was) wat hulle eerder gebruik het om lekker stillasies te bou vir die karretjies, en dit als terwyl ek snoesig op die bank lê en my eie boeke gelees het. So, daar was definitief 'n voorbeeld en 'n bewustheid van boeke vir hulle van kleins af, en dit het gelei tot 'n belangstelling in lees, en in boeke.
Skep 'n storietyd roetine
Maak tyd, en lees saam met, en vir jou kinders. Kies 'n tyd wat julle sal toelaat om lekker te ontspan, te gesels en rustig te lees, veral 'n lekker storie voor slaaptyd, werk wonders. Skep dus 'n storietyd roetine waarby jy kan hou, en jy sal binnekort sien dat jou kleinding begin vra vir storietyd, of dalk self met die boek in die hand sit en deurblaai. (onthou net, storietyd lei tot slaaptyd…en "rustyd" vir ma…ha ha ha)
"Maak tyd, en lees saam met,
en vir jou kinders."
Lees is ontspannend
Leer jou kids dat lees ontspannend is, dat dit nie iets is wat jy "moet doen nie", deur 'n ontspanne atmosfeer te skep. Hulle sal vinnig leer dat lees nie net 'n "werk ding" is nie, maar dat dit 'n tyd is vir "voete in die lug sit" en "avontuur en pret tyd". En, wys hulle sommer ook hoe baie nuwe dinge hulle kan leer, en dat dit hulle slim gaan maak!
Maak storietyd FUN!
Hierdie is nie vir almal nie, maar almal moet dit probeer. Maak storietyd FUN! Doen "role play", maak geluide, trek gesigte, en wat ookal dit vat om jou kiddies te laat skaterlag. Maak hulle dus deel van die storie! Dit sal sommer weer die kind in jou ook wakker maak! En dalk ontdek jy nog dat jy 'n talent het vir toneelspeel, 'n mens weet nooit. So, al is jy nie altyd so uitspattig nie, probeer dit gerus, want dit kan vir jou kind dié hoogtepunt van hul dag word, en dit gaan verseker 'n liefde vir lees vaslê.
"Dit sal sommer weer die kind in jou ook wakker maak!"
Reël boekwurm uitstappies
Reël pret uitstappies na goeie boekwinkels (met 'n afdeling vir kinders) en selfs die biblioteek. Maak seker julle spandeer genoeg tyd daar sodat jou kids rustig tyd sal hê om dit te geniet, en nuwe boeke te ontdek, en loer jy dan ook sommer in watter tipe boeke hulle belangstel. Dit sal jou ook baie help wanneer jy boeke vir hulle moet aanskaf. Dalk leer jy sommer nog iets van jou kind wat jy nie voorheen geweet het nie….deur BOEKE !
Skaf speelboekies aan
Vir mamma's met kleiner kindertjies, is daar altyd oulike plastiek boekies vir die bad, of lekker dik-bladsy kartonboekies waarmee hulle kan begin, en sommige van hulle kou dit selfs wanneer die tande begin pla! Die tipe boekies sal hulle sommer van 'n vroeë stadium af leer om iets vas te hou, te kyk en te blaai, te luister en hulle nuuskierigheid te prikkel, en terselfdertyd ook badtyd en speeltyd, groot pret te maak.
Leer hulle respek vir boeke
Leer hulle ook die waarde van boeke, deur hulle te wys hoe om hul boeke mooi op te pas en respek daarvoor te ontwikkel soos hulle ouer word. Hulle sal vinnig leer dat dit nie net 'n boek is nie, maar iemand se storie. Een van my vorige werkgewers, en 'n groot inspirasie wanneer dit by boeke kom, Ria van Eeden, het altyd elke boek in haar 600+ versameling, met DC Fix (vasplak plastiek) oorgetrek sodat dit vir jare mooi kan bly, bladsye se hoekies mag nie omgevou word nie, daar word ook nie in boeke geskryf of gekrap nie, ensovoorts. En sy het my geleer dat 'n goeie boek, hetsy 'n goeie storie, of 'n dokumentêr, ensovoorts, van ontskatbare waarde is vir jou nageslag.
En daar het julle dit mamma's. Begin sommer vandag nog om jou kiddies te inspireer om te begin lees en 'n wêreld van groot avonture en ontdekkingsreise oop te sluit. Sodoende bou hulle 'n skatkis van hul eie op, en ervaar die onbeskryflike gevoel om 'n regte boek vas te hou, en die mooiste van alles, 'n liefde vir lees.
Wat doen jy om jou kinders 'n liefde vir lees te laat ontwikkel? Deel gerus met ons en gesels saam in die kommentaar area hieronder. Ons sien uit daarna om van julle te hoor.
Category: Schink PublishingBy Marianne Strampe September 6, 2018 Leave a comment
PreviousPrevious post:Hoekom moet jy saam met jou kind lees?NextNext post:HOEKOM IS LEES BELANGRIK VIR KINDERS